《游宝石山》
清代·奚冈

我登宝石山，山瘦削寒碧。巍然窣堵坡，天半卓孤立。

回飙荡空林，霜叶鸣策策。侧步怯危梯，逼面起苍石。

赏奇心固幽，造极境忽辟。属目送飞鸿，烟江一痕隔。

冉冉空中云，转瞬已无迹。浮生正如斯，胡为苦行役。

不若来山中，优游惬所适。醉卧苍松根，不知烟磬夕。

作者简介：（1746—1803）浙江钱塘人，字纯章，号铁生，别号有蒙道士、蒙泉外史、蝶野子、鹤渚生、散木居士。不应科举，寄情诗画。山水花石，逸韵超隽。曾游日本，名噪海外。乾隆时，征孝廉方正，辞不就。有《冬花庵烬余稿》。